Det vakte stor opsigt, da anklager om korruption i teknik- og miljøforvaltningen i Aarhus Kommune førte til fyring af en topchef i 2016.

Selv om politiet har efterforsket sagen lige siden, er der endnu ikke rejst tiltale.

Derfor klager en gruppe tidligere ansatte i kommunen nu til statsadvokaten over Østjyllands Politis lange sagsbehandling:

- Vi undrer os over, at der ikke sker noget, fortæller Jesper Haahr Mortensen, som er en del af gruppen.

Blev fyret for at angive chefen

Jesper Haahr og en række af hans kollegaer forsøgte i årevis at gøre kommunens ledelse opmærksom på ulovligheder i forvaltningen.

Men whistleblowerne endte med at blive fyret af den chef, de havde klaget over.

Først da forholdene blev belyst af Aarhus Stiftstidende, blev chefen fyret og anmeldt til politiet af Aarhus Kommune.